b'\n_START_ARTICLE_\nMre\xc5\xbeni marketing\n_START_PARAGRAPH_\nMre\xc5\xbeni marketing (tudi piramidna prodaja) je poslovni model, pri katerem prihodek podjetja izhaja iz direktne prodaje izdelkov ali storitev, ki jo opravljajo zunanji pogodbeni delavci, prihodek delavcev pa lahko izhaja iz dveh virov: neposredno iz dele\xc5\xbea lastne prodaje in dele\xc5\xbea prodaje na debelo drugim delavcem, ki jih je posameznik rekrutiral v sistem (t. i. down line). Na tej podlagi se, odvisno od konkretne ureditve v podjetju, oblikuje hierarhi\xc4\x8dna piramidna ali binarna struktura sodelavcev. Njihova odgovornost je prodaja kon\xc4\x8dnim kupcem, predvsem pa jih podjetje spodbuja, da rekrutirajo nove sodelavce, ki bodo postali distributerji ni\xc5\xbeje po lestvici._NEWLINE_Poslovni model v mnogo\xc4\x8dem spominja na klasi\xc4\x8dne piramidne oz. Ponzijeve sheme, ki so ustvarjene z namenom opeharjenja sodelavcev v korist pe\xc5\xa1\xc4\x8dice ustanoviteljev in odvisne od stalnega dotoka novih \xc4\x8dlanov, ki investirajo vanjo na podlagi obljub o velikem zaslu\xc5\xbeku. Od njih se razlikuje zlasti po dejstvu, da ustvarja prihodek s prodajo strankam izven sistema. Vendar pa se v praksi pogosto izka\xc5\xbee, da je produkt povsem postranskega pomena; jedro aktivnosti tovrstnih podjetij je vzpostavljanje strukture distributerjev, ki jih vabijo z obljubami o finan\xc4\x8dni neodvisnosti in hitrem zaslu\xc5\xbeku ter spodbujajo k aktivnemu nova\xc4\x8denju novih \xc4\x8dlanov, organizacija pla\xc4\x8dljivih seminarjev za izbolj\xc5\xa1anje prodaje ter motivacijskih dogodkov ipd._NEWLINE_Veliki zaslu\xc5\xbeki, ki jih izpostavljajo podjetja, ki se ukvarjajo z mre\xc5\xbeno prodajo, so praviloma omejeni na lastnike in sodelavce na vrhu piramide distributerjev. Sode\xc4\x8d po poro\xc4\x8dilu, ki ga je objavila Ameri\xc5\xa1ka zvezna komisija za trgovino (FTC) na podlagi \xc5\xa1tudije 350 tovrstnih podjetij, ima dolgoro\xc4\x8dno dobi\xc4\x8dek le odstotek distributerjev, ostali bodisi zaslu\xc5\xbeijo dovolj le za pokritje stro\xc5\xa1kov, bodisi investirajo ve\xc4\x8d denarja v sodelovanje kot ga zaslu\xc5\xbeijo. To za nove sodelavce predstavlja bistveno manj\xc5\xa1o verjetnost uspeha kot celo pri klasi\xc4\x8dnih piramidnih shemah brez produkta. Za razliko od njih je mre\xc5\xbeni marketing legalen v ve\xc4\x8dini dr\xc5\xbeav, a se po mnenju nekaterih analitikov ne razlikuje od prepovedanih piramidnih shem v nobeni bistveni zna\xc4\x8dilnosti. Od leta 1998 je prepovedan na Kitajskem, saj gre po mnenju oblasti za \xc5\xa1kodljiv \xc2\xbbposlovni kult\xc2\xab\xc2\xa0v obliki piramidne sheme.'